കലക്ടറേറ്റിനു മുന്നില് രാത്രിയിലും ആദിവാസികളുടെ പ്രതിഷേധം കാസര്കോട്: കൃഷിഭൂമി അനുവദിക്കണമെന്നാവശ്യപ്പെട്ട് കലക്ടറേറ്റിനു മുന്നില് രാത്രിയിലും ആദിവാസികളുടെ പ്രതിഷേധം. ആശിക്കും ഭൂമി ആദിവാസിക്ക് പദ്ധതി പ്രകാരം ജില്ലയില് കണ്ടെത്തിയ ഭൂമി ഉടന് ആദിവാസികള്ക്ക് വിതരണം ചെയ്യണമെന്നാവശ്യപ്പെട്ടാണ് ഗോത്രജനത കൂട്ടായ്മയുടെ നേതൃത്വത്തില് പ്രതിഷേധിച്ചത്. വ്യാഴാഴ്ച വൈകീട്ട് എത്തിയ പ്രതിഷേധക്കാര് ട്രൈബല് ഓഫിസറുടെ ഉറപ്പില് രാത്രി ഏഴരയോടെയാണ് പിരിഞ്ഞുപോയത്. സ്ത്രീകളും കുട്ടികളും ഉള്പ്പെടെ 200ഓളം പേരാണ് സമരത്തിനെത്തിയത്. പദ്ധതി പ്രകാരം 150 ഏക്കര് ഭൂമിയാണ് ജില്ലയില് കണ്ടെത്തിയത്. ഈ ഭൂമിയില് നിന്ന് ഒരേക്കര് വീതം കൃഷിഭൂമി വിതരണം ചെയ്യണമെന്നാണ് ഗോത്രജന കൂട്ടായ്മയുടെ ആവശ്യം. അപേക്ഷ നല്കിയ മുഴുവന് ആളുകള്ക്കും ഒരേക്കര് ഭൂമി വീതം വിതരണം ചെയ്യാതെ സമരത്തില്നിന്ന് പിന്നോട്ടില്ലെന്ന് ഗോത്രജനത കൂട്ടായ്മ നേതാവ് എം.കൃഷ്ണന് പരപ്പച്ചാല് പറഞ്ഞു.